SKRIFTLIG FORESPØRGSEL E-3211/01

af Kathalijne Buitenweg (Verts/ALE) til Kommissionen

(22. november 2001)

Om: Opholdstilladelse til ægtefæller af samme køn

I svaret på skriftlig forespørgsel P-2438/01(1) om følgerne af, at partnere af samme køn får adgang til at indgå ægteskab i Nederlandene, henviser Kommissionen til, at den ikke har beføjelser til at tvinge en medlemsstat til at anerkende sådanne ægteskaber eller at udstede opholdstilladelse på grundlag af sådanne ægteskaber. Dette betragter Kommissionen nu engang som en kendsgerning, uanset om de pågældende ægtefæller kommer fra en medlemsstat eller et tredjeland. Der er da heller ikke nogen grund til at betvivle, at Kommissionen ikke råder over sådanne beføjelser. Dette gik forespørgslen i øvrigt heller ikke ud på. Der blev blot spurgt om, hvorvidt Kommissionen havde forvisset sig om, at der ikke ville opstå problemer med opholdstilladelser.

I svaret anfører Kommissionen, at den i mellemtiden har givet instruks om, at ægteskab, som en tjenestemand indgår efter nederlandsk ret med en person af samme køn, skal behandles på samme måde som et hvilket som helst andet ægteskab.

Kan Kommissionen oplyse, hvorvidt og i bekræftende fald i hvor mange tilfælde en medlemsstat har nægte at udstede opholdstilladelse til en person gift med en tjenestemand i en af institutionerne?

Med hvilken begrundelse er en sådan tilladelse i givet fald blevet nægtet?

Kan Kommissionen i givet fald oplyse, hvordan den har reageret i de(n) pågældende sag(er)?

Såfremt det ikke er forekommet, at opholdstilladelse er blevet nægtet udstedt til en lovformelig ægtefælle, kan Kommissionen da oplyse, hvordan den agter at gå ind med støtte til tjenestemænd, såfremt en opholdstilladelse alligevel skulle blive nægtet udstedt?

(1) EFT C 93 E af 18.4.2002, s. 131.

Svar afgivet på Kommissionens vegne af Neil Kinnock

(7. februar 2002)

Som det ærede medlem vil forstå, var svaret på skriftlig forespørgsel P-2438/01 delvis bestemt af Kommissionens ønske om at give så detaljerede oplysninger som muligt.

Svar på det aktuelle spørgsmål:

- Den hollandske lov af 21. december 2000, der anerkender ægteskab mellem personer af samme køn, trådte i kraft den 1. april 2001. Som følge deraf besluttede Kommissionen at ligestille alle tjenestemænd ved at give dem de samme fordele, uanset om de har indgået ægteskab i henhold til ovennævnte lov eller i henhold til en anden national ægteskabslov.

- Udstedelsen af opholdstilladelser sorterer helt klart under de nationale myndigheder. Kommissionen kan imidlertid oplyse det ærede medlem om, at den hidtil ikke har hørt om nogen tilfælde, hvor en medlemsstat skulle have afvist at udstede opholdstilladelse til en kommissionstjenestemands ægtefælle. De belgiske myndigheder har meddelt Kommissionen, at der vil blive udstedt opholdstilladelser, så længe ægteskabet er officielt anerkendt af tjenestemandens arbejdsgiver.

- Da den hollandske lov, der anerkender ægteskab mellem personer af samme køn, først er blevet vedtaget for nylig, har Kommissionen foreløbig kun registreret tre tilfælde, hvor der er indgået ægteskab efter den lov. Endvidere er ingen af de pågældende tjenestemænds ægtefæller statsborger i et tredjeland.

- Kommissionen mener, at begrebet ægtefælle i EU-bestemmelserne om opholdsret principielt omfatter ægtefæller af samme køn, når en medlemsstats nationale lovgivning tillader ægteskab mellem to personer af samme køn og giver ægteskabet samme juridiske virkninger som heteroseksuelle ægteskaber. Hvis en medlemsstats myndigheder i henhold til national lovgivning skulle nægte at udstede en opholdstilladelse til en tjenestemands lovformelige ægtefælle, ville Kommissionen derfor rejse sagen over for de nationale myndigheder.

- Det ærede medlem bedes stille sit spørgsmål vedrørende de øvrige institutioner direkte til hver af disse institutioner.